༈ །།འཕགས་མཆོག་ཕྱག་
ན་པདྨོ་ལ་གསོལ་བ་འདེབས་པ་ཐུགས་དམ་བསྐུལ་བའི་རྡོ་རྗེའི་ཐོལ་གླུ་དྲང་སྲོང་དགྱེས་པའི་འབབ་སྟེགས་ཞེས་བྱ་བ། ཨ་ཧོ། སྲས་བཅས་རྒྱལ་བ་ཐམས་ཅད་ཀྱི་ཡེ་ཤེས། །ཚད་མེད་སྙིང་རྗེའི་རང་གཟུགས་སུ་སྣང་བས། །འགྲོ་ཀུན་ཐར་
པའི་གོ་འཕང་ལ་སྦྱོར་བའི། །འཕགས་མཆོག་ཕྱག་ན་པདྨོ་ལ་འདུད་དོ། །སྤྲིན་བྲལ་ཟླ་བ་གསར་པ་ཡི་ལང་ཚོར། །རབ་མཛེས་མཚན་དཔེའི་མཚར་སྡུག་གིས་འཁྱུད་པས། །ཡིད་ཅན་ཐར་པའི་ངལ་གསོ་ལ་

༄༅། །སྦྱར་བའི། །འཕགས་མཆོག་ཕྱག་ན་པདྨོ་ལ་འདུད་དོ། །ཡན་ལག་དྲུག་ཅུའི་རྒྱུད་མངས་ཀྱི་གདངས་སྙན། །ལུང་རྟོགས་ཆོས་ཀྱི་བདུད་རྩི་དང་བསྲེས་ནས། །སྐལ་བཟང་རྣ་བའི་བཅུད་ལེན་དུ་སྩལ་
བའི། །འཕགས་མཆོག་ཕྱག་ན་པདྨོ་ལ་འདུད་དོ། །ཐུགས་ནི་སྟོང་ཉིད་སྙིང་རྗེ་ཡི་རོལ་མོ། །དབྱེར་མེད་མཁྱེན་གཉིས་སྣང་བ་དང་འགྲོགས་པས། །སྲིད་དང་ཞི་བའི་མུན་སྟུག་ཀུན་སེལ་བའི། །འཕགས་
མཆོག་ཕྱག་ན་པདྨོ་ལ་འདུད་དོ། །ལུས་ཅན་གང་གིས་ཁྱོད་མཚན་ཙམ་ཐོས་པས། །གནས་སྐབས་མཐར་ཐུག་འདོད་པ་ཀུན་འཇོ་བའི། །ཡོན་ཏན་ཟད་མེད་ཡིད་བཞིན་གྱི་ནོར་བུ། །འཕགས་མཆོག་ཕྱག་ན་
པདྨོ་ལ་འདུད་དོ། །མཐའ་ཀླས་སེམས་ཅན་ཁམས་རྣམས་ཀུན་མ་ལུས། །མི་ཕྱེད་ཐུགས་རྗེའི་སྤྱན་རས་ཀྱིས་གཟིགས་ནས། །སྒྲོལ་བའི་ཕྲིན་ལས་ཁུར་ཆེན་ལ་འཆེལ་བའི། །འཕགས་མཆོག་ཕྱག་ན་པདྨོ་ལ་
འདུད་དོ། །ཀྱེ་མ་ཀྱི་ཧུད་སྙིགས་མ་ཡི་འགྲོ་ཀུན། །ཤིན་ཏུ་བཟོད་དཀའི་དུཿཁ་ལ་སྤྱོད་ཅིང་། །རྒྱལ་བསྟན་ཉི་མ་ནུབ་རི་ཡི་རྩེ་མོར། །རིངས་པར་ཐལ་བའི་ངང་ཚུལ་འདི་སྐྱོ་བ། །ཕན་བདེའི་འབྱུང་གནས་
བཤད་སྒྲུབ་ཀྱི་སྙིང་པོ། །སྟོབས་དང་འབྱོར་པའི་གཟུགས་བརྙན་ལ་འཁྲུལ་ཏེ། །ཆོས་བཞིན་བཅོས་པས་ཆོས་མིན་ལ་སྦྱོར་བའི། །དགེ་སྦྱོང་ཀླ་ཀློའི་ཆོས་ལུགས་འདི་སྐྱོ་བ། །གཏན་གྱི་སྐྱབས་གཅིག་བསླུ་མེད་

ཀྱི་བདག་ཉིད། །རྒྱལ་དང་དེ་སྲས་རྣམ་འདྲེན་ཀུན་བོར་ནས། །རང་རྒྱུད་དྲེགས་པའི་ཕྱི་བཞིན་དུ་འདུད་པའི། །བློ་གྲོས་གདོན་གྱིས་བཏབ་པ་འདི་སྐྱོ་བ། །གནས་སྐབས་ཕྱག་ལེན་ཕྲ་མོ་ཡི་གནང་བཀག །
སྲོག་ལྟར་གཅེས་པའི་བརྫུ་བག་ལ་བརྟེན་ནས། །མཐར་ཐུག་མི་དགེ་འཇོལ་ཉོག་ཏུ་སྤྱོད་པའི། །འདུལ་བ་འཛིན་པའི་གཟུགས་བརྙན་འདི་སྐྱོ་བ། །གཞན་ཕན་འགྲོ་དོན་སྒྲོ་བཏགས་ལ་བསྙད་ནས། །རང་
དོན་ཕུགས་སུ་བཅུག་པ་ཡི་སྤྱོད་པས། །མངའ་ཐང་གཟི་བརྗིད་རྒྱལ་ཕམ་ལ་འགྲན་པའི། །བྱང་ཆུབ་སེམས་དཔའི་གྲགས་སྐམ་འདི་སྐྱོ་བ། །དངོས་གྲུབ་རྩ་བ་ཁྱབ་བདག་གི་བླ་མར། །དབང་ལུང་མན་ངག་
གདམས་པ་ཀུན་ནོས་ཏེ། །དད་དང་དམ་ཚིག་རྩ་བ་ནས་འདོར་བའི། །རིག་པ་འཛིན་པའི་རྐང་འདྲེན་འདི་སྐྱོ་བ། །གཞུང་ལུགས་མང་པོར་ཐོས་བསམ་ལ་འབད་ཀྱང་། །ང་རྒྱལ་དྲེགས་པའི་སྣོན་མ་རུ་སོང་
ནས། །རྒྱལ་བསྟན་ཐ་དད་འགལ་འདུ་རུ་བརྩི་བའི། །ཆོས་སྤངས་སྡིག་པའི་ཁུར་ཆེན་འདི་སྐྱོ་བ། །དབེན་པའི་གནས་སུ་བསམ་གཏན་ལ་འབད་ཀྱང་། །རྒྱུད་ལུང་མན་ངག་རྒྱང་རིང་དུ་དོར་ནས། །བླུན་སྒོམ་
གཏི་མུག་ཉམས་ལེན་དུ་འདོད་པའི། །ངལ་བཅས་མི་ཚེ་སྟོང་ཟད་འདི་སྐྱོ་བ། །མདོར་ན་སྙིགས་མའི་འགྱུར་བ་ཡིས་བཏབ་པས། །གང་ལ་བསམས་ཀྱང་སྐྱོ་ཤེས་སུ་གྱུར་ན། །མགོན་ཁྱོད་ཕྲིན་ལས་རྩེ་གཅིག་

༄༅། །གིས་བསྐུལ་ན། །ད་ཙམ་ཐུགས་རྗེའི་སྒྱུ་འཕྲུལ་ཞིག་སྟོན་རན། །དུས་གསུམ་གཞན་དོན་ཁོ་ན་ལ་དགྱེས་པའི། །དམ་བཅའི་རི་མོ་བྲིས་པ་དེ་དགོངས་ལ། །གངས་ཅན་བསྟན་འགྲོར་ཕན་བདེ་ཡི་
དགའ་སྟོན། །ནུབ་མེད་དད་བའི་དཔྱིད་དཔལ་ལ་སྦྱོར་མཛོད། །དེ་སྐད་བོད་ཡུལ་རུ་བཞི་ཡི་ལྟེ་བ། །གྲུ་འཛིན་གཉིས་པའི་ཕོ་བྲང་གི་འདབས་ཞོལ། །ནི་ཙུ་ལ་ཡི་དགའ་ཚལ་གྱི་དབུས་སུ། །འཁོས་མེད་
རྣལ་འབྱོར་སྤྲང་པོ་དེས་བྲིས་སོ། །ཞེས་པའང་གངས་ཅན་བོད་ཀྱི་རྡོ་རྗེ་གདན་ར་ས་འཕྲུལ་སྣང་གི་གཙུག་ལག་ཁང་ཆེན་པོ་དང་ཉེ་བའི་ཕོ་བྲང་དམར་པོ་རིའི་འདབས་འབྱོར་དུས་ཟླའི་གྲལ་ཚེས་དགེ་བར་གང་ཤར་གླུར་བླངས་པའི་འཆར་གཞིའོ།།